**Pasaulio šachmatų kompozicijos federacija** (angl. *World Federation for Chess Composition*, **WFCC**) – tai tarptautinė šachmatų kompozicijos organizacija. Nuo 1956 m. iki 2010 m. ji buvo žinoma kaip **Nuolatinė FIDE šachmatų kompozicijos komisija** (angl. *PCCC*).

Po 2010 m. Šachmatų kompozicijos komisijos suvažiavimo ji atsiskyrė nuo FIDE ir tapo nepriklausoma tarptautine organizacija, kuri ir po atsiskyrimo toliau bendradarbiauja šachmatų temomis su FIDE. 2016 metais WFCC narėmis buvo 40 šalių, tarp jų ir Lietuva.

2016 m. organizacijos būstinė buvo Šveicarijoje, Berno mieste.

Istorija
========

Ilgą laiką šachmatų kompozitoriai neturėjo savo vienijančios organizacijos. Bendravimas vyko per varžybas ir per spaudą, skaitant uždavinių ir etiudų rinkinių knygas, šachmatų skyrelius žurnaluose ir laikraščiuose.

XX amžiaus pradžioje atsiranda pirmosios nacionalinės šachmatų kompozitorių organizacijos. Bandoma įkurti ir tarptautinius susivienijimus.

Geras draugas – šachmatų uždavinių klubas
-----------------------------------------

1913 m. Džeimsas Francis Magy (angl. *James Francis Magee*) ir Alanas Kempbelas Vaitas (angl. *Alain Campbell White*[reikalingas šaltinis] Filadelfijoje įkūrė šachmatų klubą *Good companion chess problem club* kuris vienijo to meto pasaulio šachmatų uždavinių kompozitorius ir turėjo visame pasaulyje apie 600 narių. Klubas surengė apie 100 uždavinių (daugiausia dviejų ėjimų) sudarymo konkursų, kuriuose iškilę kompozitoriai davė pradžią *Strateginei šachmatų kompozicijos mokyklai*.

Nuo 1913 iki 1924 m. klubas leido biuletenį *Our Folder* (̣̣̼liet. *Mūsų katalogas*), kuriame buvo talpinami daugiausiai dviejų ėjimų mato uždaviniai.

Tarptautinė šachmatų uždavinių kūrėjų sąjunga
---------------------------------------------

Tarptautinė šachmatų uždavinių kūrėjų sąjunga (angl. *International Problemboard*, sutr.*IPB*), kuri jungė įvairių šalių šachmatų kompozitorius, buvo įkurta 1927 m. vokiečių ir anglų šachmatų kompozitorių iniciatyva.

Pirmu jos prezidentu tapo E. Birgfeldas (Vokietija), o nuo 1939 m. – S. Kipingas (Anglija). Leido Vokietijoje žurnalą „Schwalbe", o nuo 1939 m iki 1956 m. – žurnalą „Problemme" (liet. *Uždaviniai*).

Sąjunga rengdavo tarp šalių kasmetinius komandinius šachmatų uždavinių sprendimo mačus. Šių varžybų nugalėtojomis tapo: Anglija – 1928, 1929, 1930 m. Danija – 1931, Vengrija – 1932, 1935, Ispanija – 1933, Latvija – 1934, Vokietija – 1936, Austrija –1937.

Po *Nuolatinės šachmatų kompozicijos komisijos prie FIDE* įkūrimo 1956 m. ši Sąjunga iširo.

Nuolatinė šachmatų kompozicijos komisija prie FIDE
--------------------------------------------------

Svarbus žingsnis, vienijant kompozitorius, buvo 1956 m. prie FIDE įsteigta *Nuolatinė šachmatų kompozicijos komisija*, kuri egzistavo iki 2010 m. Ji kasmet, išskyrus 1963 m. ir 1970 m. rengdavo Komisijos suvažiavimus, Pasaulio čempionatus, kompozicijų sprendimo ir sudarymo varžybas, suteikdavo titulus bei reitingus, periodiškai leido FIDE kompozicijų albumą.

Pasaulio šachmatų kompozicijos federacijos įkūrimas
---------------------------------------------------

2010 m. spalio 15 d. Kretoje vykusiame kasmetiniame Komisijos suvažiavime buvo priimtas naujas statutas pagal kurį Šachmatų kompozicijos komisija tapo nepriklausoma nuo FIDE – Pasaulio šachmatų kompozicijos federacija.

2011 m. rugpjūčio 23 d. Džezio Pasaulio šachmatų kompozicijos federacijos suvažiavime, šis statutas buvo dar kartą patobulintas.
Jis dar kartą taisytas 2014 m. rugpjūčio 24 d. Berne vykusiame Suvažiavime .

PCCC ir WFCC Prezidentai
------------------------

|
|  |
PCCC ir WFCC Prezidentai| Prezidentai | Šalis | Kadencijos laikotarpis |
| --- | --- | --- |
| Gula Neukomas | Vengrija | 1956 – 1958 |
| Nenadas Petrovičius | Jugoslavija | 1958 – 1964 |
| Kaminsas Mansfildas | Didžioji Britanija | 1964 – 1972 |
| Gerhardas Jenšas | Vokietija | 1972 – 1974 |
| Janas Hannelijus | Suomija | 1974 – 1986 |
| Klausas Venda | Austrija | 1986 – 1994 |
| Bedrichas Formanekas | Slovakija | 1994 – 2002 |
| Džonas Raisas | Didžioji Britanija | 2002 – 2006 |
| Uris Avneris | Izraelis | 2006 – 2010 |
| Haris Fugiaksis | Graikija | 2010 - |
|

PCCC ir WFCC suvažiavimų vietos ir delegatai
--------------------------------------------

**PCCC ir WFCC suvažiavimų vietos ir delegatai**

| Metai | Miestas | Šalis | Delegatai |
| --- | --- | --- | --- |
| 1956 | Budapeštas | Vengrijos vėliava Vengrija | 4 |
| 1957 | Viena | Austrijos vėliava Austrija | 6 |
| 1958 | Piranas | Jugoslavijos vėliava Jugoslavija | 11 |
| 1959 | Vysbadenas | Vakarų Vokietijos vėliava Vakarų Vokietija | 12 |
| 1960 | Leipcigas | VDR vėliava VDR | 10 |
| 1961 | Maskva | TSRS vėliava TSRS | 10 |
| 1962 | Zoloturnas | Šveicarijos vėliava Šveicarija | 8 |
| 1964 | Tel Avivas | Izraelio vėliava Izraelis | 6 |
| 1965 | Redingas | Didžiosios Britanijos vėliava Didžioji Britanija | 11 |
| 1966 | Barselona | Ispanijos vėliava Ispanija | 12 |
| 1967 | Tamperė | Suomijos vėliava Suomija | 13 |
| 1968 | Arkašonas | Prancūzijos vėliava Prancūzija | 15 |
| 1969 | Varna | Bulgarijos vėliava Bulgarija | 14 |
| 1971 | Haga | Nyderlandų vėliava Nyderlandai | 14 |
| 1972 | Pula | Jugoslavijos vėliava Jugoslavija | 15 |
| 1973 | Imola | Italijos vėliava Italija | 13 |
| 1974 | Visbadenas | Vakarų Vokietijos vėliava Vakarų Vokietija | 21 |
| 1975 | Tbilisis | TSRS vėliava TSRS | 16 |
| 1976 | Ribė | Danijos vėliava Danija | 18 |
| 1977 | Malinska | Jugoslavijos vėliava Jugoslavija | 18 |
| 1978 | Kenterberis | Didžiosios Britanijos vėliava Didžioji Britanija | 19 |
| 1979 | Hiuvinkė | Suomijos vėliava Suomija | 17 |
| 1980 | Vyner Noištatas | Austrijos vėliava Austrija | 21 |
| 1981 | Arnhemas | Nyderlandų vėliava Nyderlandai | 18 |
| 1982 | Varna | Bulgarijos vėliava Bulgarija | 17 |
| 1983 | Bat Jamas | Izraelio vėliava Izraelis | 13 |
| 1984 | Sarajevas | Jugoslavijos vėliava Jugoslavija | 16 |
| 1985 | Ričonė | Italijos vėliava Italija | 19 |
| 1986 | Fontenė su Bua | Prancūzijos vėliava Prancūzija | 19 |
| 1987 | Gracas | Austrijos vėliava Austrija | 20 |
| 1988 | Budapeštas | Vengrijos vėliava Vengrija | 22 |
| 1989 | Bornmutas | Didžiosios Britanijos vėliava Didžioji Britanija | 23 |
| 1990 | Benidormas | Ispanijos vėliava Ispanija | 22 |
| 1991 | Roterdamas | Nyderlandų vėliava Nyderlandai | 23 |
| 1992 | Bona | Vokietijos vėliava Vokietija | 23 |
| 1993 | Bratislava | Slovakijos vėliava Slovakija | 25 |
| 1994 | Belforas | Prancūzijos vėliava Prancūzija | 23 |
| 1995 | Turku | Suomijos vėliava Suomija | 26 |
| 1996 | Tel Avivas | Izraelio vėliava Izraelis | 27 |
| 1997 | Pula | Kroatijos vėliava Kroatija | 28 |
| 1998 | Sankt Peterburgas | Rusijos vėliava Rusija | 30 |
| 1999 | Netanija | Izraelio vėliava Izraelis | 27 |
| 2000 | Pula | Kroatijos vėliava Kroatija | 26 |
| 2001 | Vageningenas | Nyderlandų vėliava Nyderlandai | 29 |
| 2002 | Portorožas | Slovėnijos vėliava Slovėnija | 29 |
| 2003 | Maskva | Rusijos vėliava Rusija | 29 |
| 2004 | Chalkidikė | Graikijos vėliava Graikija | 31 |
| 2005 | Eretrija | Graikijos vėliava Graikija | 30 |
| 2006 | Vageningenas | Nyderlandų vėliava Nyderlandai | 31 |
| 2007 | Rodas | Graikijos vėliava Graikija | 29 |
| 2008 | Jūrmala | Latvijos vėliava Latvija | 28 |
| 2009 | Rio de Žaneiras | Brazilijos vėliava Brazilija | 26 |
| 2010 | Kreta | Graikijos vėliava Graikija | 31 |
| 2011 | Džezis | Italijos vėliava Italija | 32 |
| 2012 | Kobė | Japonijos vėliava Japonija | 28 |
| 2013 | Batumis | Gruzijos vėliava Gruzija | 27 |
| 2014 | Bernas | Šveicarijos vėliava Šveicarija | 27 |
| 2015 | Ostruda | Lenkijos vėliava Lenkija | 26 |

Tikslai ir veikla
=================

Federacijos tikslai ir veikla:

* šachmatų kompozicijos platinimas ir skatinimas pasaulyje,
* taisyklių ir gairių formulavimas visose šachmatų kompozicijos srityse,
* oficialių tarptautinių kompozicijų sudarymo ir jų sprendimo varžybų rengimas,
* pasaulio šachmatų kompozicijų sprendimo čempionatas,
* pasaulio šachmatų kompozicijų kūrybos asmeninis čempionatas,
* pasaulio šachmatų kompozicijų kūrybos turnyras,
* kompozicijų kolekcijų publikavimo organizavimas (FIDE albumo leidimas).

Federacija nusipelniusiems šachmatų kompozicijos atstovams: sprendėjams, kompozitoriams, tarptautiniams šachmatų kompozicijos teisėjams suteikia:

* tarptautinio šachmatų kompozicijos teisėjo,
* FIDE šachmatų kompozicijų kūrybos didmeistrio,
* FIDE šachmatų kompozicijų kūrybos tarptautinio meistro,
* šachmatų kompozicijų kūrybos FIDE meistro,
* tarptautinio šachmatų kompozicijų sprendimo didmeistrio,
* tarptautinio šachmatų kompozicijų sprendimo meistro,
* šachmatų kompozicijų sprendimo FIDE meistro titulus.

Šalys narės
===========

Pasaulio šachmatų kompozicijos federacijos nariai yra šalių nacionalinės organizacijos, užsiimančios šachmatų kompozicija. Joms keliami tam tikri reikalavimai.

### Reikalavimai organizacijoms

Organizacija atstovauja šalies (ar jos didžiosios dalies) šachmatų kompozicija užsiimančių žmonių veiklą. Tik tada ji gali įstoti į WFCC. Atstovauti šalį gali tik viena organizacija.

### Priėmimas ir pašalinimas

Suvažiavimas nacionalinę šalies organizaciją priima dviejų trečdalių balsų dauguma. Ta pačia dauguma jis ją gali ir pašalinti iš Federacijos.

### Individualūs nariai

Federacijoje gali būti ir individualių nariųː Suvažiavimas, pasižymėjusius kompozicijoje asmenis, gali paskirti iki gyvos galvos garbės nariais, taip pat, ir pasižymėjusius buvusius prezidentus – garbės prezidentais.

Individualūs nariai neatstovauja jokios šalies, o tik save. Individualūs nariai dalyvauja diskusijose, bet balsavimo teisės nei balsavimuose nei rinkimuose neturi.

### Delegatai

Delegatą į suvažiavimą parenka šalys-narės, o delegatui, negalint atvykti į suvažiavimą, parenka laikiną delegatą. Abu parinktieji delegatai turi būti šalies piliečiai. Delegatas negali atstovauti daugiau nei vieną šalį.

|
|  |
Nariai ir delegatai (2016)| Šalis | Delegatas | Pareigos |
| --- | --- | --- |
| Graikija | Haris Fugiaksis | Prezidentas, FIDE albumo Komitetas |
| Suomija | Hanu Harkola | 1-as Viceprezidentas |
| Šveicarija | Tomas Maederis | 3-ias Viceprezidentas, iždininkas; Kompiuterinių dalykų Komitetas |
| Argentina | Roberto Osorio |  |
| Austrija | Klausas Venda | Garbės Prezidentas |
| Azerbaidžanas | Ilhamas Alijevas |  |
| Baltarusija | Aleksandras Mikholapas |  |
| Belgija | Lukas Palmansas |  |
| Bosnija ir Hercegovina | Fadilas Abdurahmanovičius |  |
| Brazilija | Roberto Stelingas |  |
| Bulgarija | Dijanas Kostadinovas |  |
| Kroatija | Zvonimiras Hernicas |  |
| Čekija | Františekas Sabolis |  |
| Danija | Bjørnas Enemarkas |  |
| Estija | Indrekas Aunveris |  |
| Prancūzija | Akselis Žilberas |  |
| Gruzija | Davidas Gurgenidzė |  |
| Vokietija | Berndas Ellinghovenas |  |
| Jungtinė Karalystė | Džonas Raisas | Garbės Prezidentas |
| Vengrija | Zoltanas Laborcy |  |
| Izraelis | Jochananas Afekas | Etiudų Komitetas |
| Italija | Markas Bonavolija | Kvalifikacijų Komitetas |
| Japonija | Tadaši Vakašima |  |
| Kazachstanas | Kiras Sivertsevas |  |
| Latvija | Ilja Ketris |  |
| Lietuva | Vidmantas Satkus |  |
| Makedonija | Nikola Stolevas |  |
| Moldavija | Albertas Ivanovas |  |
| Mongolija | Lkhundevin Togookhuu |  |
| Marokas | Abdelazizas Ainkudas |  |
| Nyderlandai | Johanas de Boeris |  |
| Lenkija | Piotras Górskis |  |
| Rumunija | Dinu-Ioanas Nikula |  |
| Rusija | AndreJus Selivanovas |  |
| Serbija | Marjanas Kovačevičius |  |
| Slovakija | Peteris Gvozdjakas |  |
| Slovėnija | Marko Klasincas |  |
| Ispanija | Joakimas Krusatsas |  |
| Švedija | Čelis Vidleris | Kodekso Komitetas |
| Ukraina | Valerijus Kopylas |  |
| JAV | Maikas Prcicas |  |
| Garbės Prezidentai | Uris Avneris, Izraelis (†)
Bedrichas Formánekas, Slovakija
Janas Hannelijus, Suomija (†)
Džonas Raisas, Didžioji Britanija
Klausas Venda, Austrija |
| Garbės nariai | Antonijus Argoesas, Ispanija (†)
Baris Barnsas, Didžioji Britanija
Atila Benedekas, Vengrija (†)
Viktoras Čepižnis, Rusija
Niumenas Gatmenas, JAV
Aleksandras Kazantsevas, Rusija (†)
Laslo Lindneris, Vengrija(†)
Džiordžio Miris, Italija (†)
Janas Mortensenas, Danija (†)
Petko Petkovas, Bulgarija
Evgenijus Reitsenas, Ukraina
Jakovas Vladimirovas, Rusija
Byronas Zapas, Graikija (†) |
| Atstovas spaudai | Georgijus Jevsejevas | WCCC Komitetas |
| Atstovas spaudai | Dmitrijus Turevskis | WCCI Komitetas |
| Atstovas spaudai | Rolandas Otas | Uždavinių sprendimo Komitetas |
| Sekretorius | Giunteris Biuzingas |  |
|

Valdymo organai
===============

Pagrindinis valdymo organas yra šalių narių delegatų suvažiavimas, kuris paprastai vyksta kartą į metus. Jis priima svarbiausius sprendimus: renka prezidiumą, finansinės veiklos auditorių, skiria komitetus.

* WFCC Suvažiavimas (paprastai kartą per metus)
* Prezidiumas (prezidentas ir trys viceprezidentai)
* Auditorius
* Komitetai
* Delegatai (kiekviena šaliai narei atstovauja jos delegatas, be to dar gali dalyvauti individualūs delegatai (garbės prezidentai, garbės nariai).

Tarp suvažiavimų WFCC vadovauja prezidentas, renkamas ketveriems metams. Šiuo metu (2016) prezidentu yra Haris Fougiaksis

Pasaulio šachmatų kompozicijos federacijos suvažiavimas
-------------------------------------------------------

Gali vykti eilinis ar neeilinis suvažiavimai.

### Eilinis suvažiavimas

Eilinis suvažiavimas vyksta kartą per metus. Jį organizuoja Federacijos prezidiumas.
Suvažiavime svarstomi ir diskutuojami darbotvarkėje iškelti klausimai ir dėl jų priimami sprendimai.

Suvažiavimui pirmininkauja prezidiumo narys, dažniausiai prezidentas. Kai diskusijoje, nagrinėjama prezidiumo nario veikla, svarstomasis prezidiumo narys nepirmininkauja.

Diskusijos suvažiavime trumpos ir liečia tik reikalo esmę. Jei reikia ilgesnių diskusijų paskiriamas komitetas, kuris nagrinėja klausimą iš esmės.

#### Teisės ir pareigos

Suvažiavimas turi šias teises ir pareigas:

* delegatų ir jų pavaduotojų teisės atstovauti savo šalį tikrinimas,
* lankomumo ir balsavimo teisių tikrinimas,
* prezidento, prezidiumo narių ir auditoriaus rinkimai,
* narių priėmimas ir šalinimas,
* ankstesnių posėdžių protokolų priėmimas,
* praėjusių metų finansinės veiklos pranešimo tvirtinimas,
* titulų suteikimas,
* sprendimai dėl narių pasiūlymų,
* pranešimas apie sekančio suvažiavimo vietą,
* sprendimai dėl statuto modifikavimo,
* sprendimas dėl WFCC paleidimo,
* sprendimai, kurie nepriskirti kitų organų veiklai,
* komitetų sudarymas ir jų narių rinkimas,
* sprendimas dėl narystės ir kitų mokesčių rinkimo.

#### Darbotvarkė

Kiekvienam eiliniam suvažiavimui turi būti paruošta darbotvarkė ir perduota delegatams likus 3 savaitėms iki Suvažiavimo.

#### Kvorumas

Susirinkimo kvorumas: bet kuriame posėdyje turi dalyvauti ne mažiau kaip trečdalis (1/3) šalių narių.

#### Balsavimo teisė

Bet kuri atstovaujama šalis-narė rinkimuose ir balsavime turi vieną balsą. Prezidentas, kaip ir kiti nariai turi vieną balsą.

Balsų dauguma skaičiuojama nuo dalyvavusių balsavime ar rinkimuose, šalių narių skaičiaus.
Jei nenurodyta kitaip, pakanka paprastos balsų daugumos Suvažiavimo sprendimams priimti. Kai kuriems sprendimams reikia didesnės balsų daugumos.

Sprendimai, kuriems reikia dviejų trečdalių (2/3) balsų daugumos:

* narių priėmimas ir pašalinimas,
* Statuto modifikavimas,
* WFCC paleidimas.

#### Pasiūlymai

Šalys-narės gali teikti pasiūlymus Suvažiavimui. Pasiūlymai turi pasiekti prezidiumą likus šešioms (6)savaitėms iki Suvažiavimo.

Suvažiavimo metu šalių atstovai teikia pasiūlymus dėl priimamų posėdžiuose sprendimų.

Prieš svarstant pasiūlymą Suvažiavimas nusprendžia ar pasiūlymą iš viso svarstyti.

### Neeilinis suvažiavimas

Svarbiais atvejais tam, kad užtikrintų WFCC veiklą iki kito eilinio Suvažiavimo, prezidiumas gali sušaukti neeilinį suvažiavimą.

Neeiliniai suvažiavimai vyksta prisilaikant tvarkos numatytos eiliniam suvažiavimui, išskyrus terminus, kuriuos prezidiumas, priklausomai nuo klausimo skubumo, gali pakeisti.

Visi sprendimai priimti neeiliniame Suvažiavime turi būti patvirtinti sekančiame eiliniame Suvažiavime.

Ne visus pasiūlymus gali priimti neeilinis suvažiavimas. Sprendimai kurie gali būti priimti tik eiliniame suvažiavime:

* Prezidiumo rinkimai
* Finansiniai dokumentai
* Narių priėmimas ir šalinimas
* WFCC paleidimas

WFCC Prezidiumas
----------------

### Prezidiumo nariai

Prezidiumo nariai yra:

* prezidentas,
* pirmas, antras ir trečias viceprezidentai.

Prezidiumas nusprendžia, kuris iš viceprezidentų užims ir iždininko pareigas.

### Pareigos ir atsakomybė

Prezidiumo pareigos ir atsakomybė:

* suvažiavimų paruošimas,
* darbotvarkės paruošimas ir išplatinimas,
* narių pakvietimas,
* pirmininkavimas WFCC suvažiavime,
* WFCC suvažiavimo nutarimų įgyvendinimas,
* WFCC metinės veiklos sudarymas,
* finansinė veikla,
* palaikymas ryšių su kitomis organizacijomis,
* paskyrimas asmenų turinčių WFCC parašo teisę,
* kitų WFCC sprendimų vykdymas.

### Rinkimai ir kadencijos trukmė

Rinkimai į prezidiumą vyksta kas ketveri metai per eilinį Suvažiavimą. Balsavimas į visas 4 pareigas vyksta tais pačiais metais.

Papildomi rinkimai rengiami, jei kadencijos metu postas lieka laisvas ir Federacijos veiklai užtikrinti tikslinga rengti rinkimus į atsilaisvinusias pareigas. Taip išrinktas pareigūnas dirba iki tuometinės ketverių metų kadencijos pabaigos.

Atidarydamas rinkiminį Suvažiavimą prezidentas į darbo grupę rinkimams (Rinkimų komisiją) prižiūrėti paskiria tris asmenis iš skirtingų šalių ir vieną iš jų sekretoriumi. Šalių delegatai negali būti šios darbo grupės nariais.

Delegatas norintis būti išrinktu, likus dienai iki rinkimų (iki 22 val), paduoda savo vardu pareiškimą, kuriame aiškiai nurodo į kokį postą pretenduoja.

Darbo grupė rinkimų dieną (iki 9 val.) skelbia pretendentus į kiekvienas pareigas. Jokių papildymų negali būti įnešta, išskyrus atvejus, kai kuris nors pretendentas atsisako dalyvauti rinkimuose.

Balsavimai vyksta už uždarų durų. Vienas iš Rinkiminės komisijos narių (ne sekretorius) imasi pirmininkauti balsavimui.

Į kiekvienas pareigas prezidiume renkama atskirai. Pradedama nuo prezidento, o po to, renkami iš eilės viceprezidentai. Prieš pradžią Rinkiminės komisijos pirmininkas perskaito pretendentų į prezidento pareigas pavardes.

Po to, kiekvienam pretendentui, jei jis to pageidauja, suteikiama ne daugiau 10 min pasisakymui. Po jo gali vykti diskusijos, kurioms pasibaigus Pirmininkas pakviečia delegatus slaptam balsavimui – pažymėti biuletenyje už kurį pretendentą jie balsuoja.

Surinkęs balsų daugumą, pretendentas yra skelbiamas išrinktu Federacijos prezidentu. Jei du pretendentai pirmajame rate surenka vienodai balsų, tai tarp dviejų pretendentų, daugiausiai surinkusių balsų, dar kartą balsuojama. Jei vėl lygu, Rinkimų komisijos pirmininkas skelbia 10 min. pertrauką, po kurios balsuojama dar kartą. Jei ir šį kartą lygu, rinkimų baigtį išsprendžia Pirmininkas, traukdamas vieną iš dviejų sulenktų lapelių, kurių viduje užrašyta vieno kurio nors pretendento pavardė. Atvėrus pasirinktąjį lapelį paaiškėja išrinktasis prezidentas.

Bet kuris iš pralaimėjusių pretendentų, jei jis to dar nėra padaręs anksčiau, gali pareikšti norą dalyvauti 1-ojo viceprezidento rinkimuose.

Rinkimų procedūra analogiška kaip ir renkant prezidentą.

Pagal nurodytą tvarką vyksta rinkimai į 2-ojo ir 3-iojo viceprezidento pareigas.

Visi balsavimai vyksta toje pačioje sesijoje.

Išrinkus prezidiumą, Rinkiminės komisijos veikla baigiasi.

Prezidiumas renkamas keturiems (4) metams. Naujai išrinktas prezidiumas savo darbą pradeda, pasibaigus suvažiavimui, kuriame jie buvo išrinkti.

### Prezidentas

Prezidentas organizuoja Prezidiumo darbą.

### Vice prezidentai

1-as viceprezidentas eina prezidento pareigas, kai šis negali jų vykdyti. Antras ir trečias viceprezidentai pavaduoja pareigose, kai pirmas ar antras viceprezidentai negali jų vykdyti.

### Iždininkas

Iždininkas tvarko finansinius reikalus pagal prezidiumo veiklos metinę programą.

Kiti pareigūnai
---------------

### Sekretorius

Sekretorių skiria prezidiumas. Jis neturi būti delegatas, ar individualus narys. Jis dalyvauja Suvažiavime, padeda ruošiant darbotvarkę. Jam prezidiumas gali paskirti ir kitas administravimo pareigas.

### Auditorius ir atsarginis auditorius

Auditorius tikrina finansinių dokumentų tvarkingumą ir tikrumą. Ruošia Suvažiavimui ataskaitą ir pasiūlymus dėl prezidiumo finansinės veiklos, gali siūlyti suvažiavimui prezidiumą paleisti.

Atsarginis auditorius pakeičia auditorių, jei šis negali vykdyti pareigų
Auditorius ir rezervinis auditorius renkami iš delegatų, bet ne iš prezidiumo narių, vieneriems metams per kasmetinį Suvažiavimą.

Komitetai
---------

### Laikini komitetai

Komitetai susideda iš 2-5 narių Jie ruošia Suvažiavimui pranešimus, kurie yra pagrindas jo sprendimams. Pranešimą sudaro:

* svarbūs faktai sprendimų paaiškinimui,
* galimi pasirinkimai,
* argumentai už ir prieš kiekvieną pasirinkimą,
* komiteto nuomonė.

### Nuolatiniai komitetai

Darbo srityse, kurios reikalauja ilgo pasiruošimo ir pastovios veiklos tarp suvažiavimų skiriami nuolatiniai komitetai. Be pastovių pasiūlymų savo veiklos srityse, jie visus metus reguliariai pranešinėja apie nuveiktus darbus ir jų eigą prezidiumui.

Nuolatiniai komitetai yra:

* pasaulio šachmatų kompozicijos turnyro komitetas (PŠKT, ̼angl. *WCCT*),
* pasaulio kompozicijų sudarymo individualaus čempionato komitetas (PŠKI, (angl. *WCCT*),
* FIDE albumo komitetas,
* kompozicijų sprendimo komitetas,
* kvalifikacijų komitetas,
* kompiuterinių klausimų komitetas,
* etiudų komitetas,
* kodekso komitetas.

Šaltiniai
---------

1. ↑  „James F. Magee chess albums" (anglų). Nuoroda tikrinta 2016 lapkričio 20 d. `{{cite web}}`: Cite has empty unknown parameter: `|1=` (pagalba); Patikrinkite date reikšmes: `|accessdate=` (pagalba)
2. ↑   Шахматы. Энциклопедический словарь / гл. ред. А. Е. Карпов. – М.: Советская энциклопедия, 1990. – С. 166. – ISBN 5-85270-005-3
3. ↑   Н. П. Зелепукин. Словарь шахматной композиции. Киев: Здоровье, 1982. – С. 42.
4. ↑   Н. П. Зелепукин. Словарь шахматной композиции. Киев: Здоровье, 1982. – С. 96.
5. ↑  „Prezidentai. Šachmatų kompozicijos žinynas/ Hanu Harkola. Helsinkisː2013. P.6" (PDF) (anglų). Nuoroda tikrinta 2016 lapkričio 21 d.. `{{cite web}}`: Patikrinkite date reikšmes: `|accessdate=` (pagalba)
6. ↑  Suvažiavimai PCCC/WFCC
7. ↑  „Nariai" (anglų). Nuoroda tikrinta 2016 lapkričio 21 d. `{{cite web}}`: Cite has empty unknown parameter: `|1=` (pagalba); Patikrinkite date reikšmes: `|accessdate=` (pagalba)
8. ↑  „Pasaulio šachmatų kompozicijos statutas" (anglų). Nuoroda tikrinta 2016 lapkričio 19 d. `{{cite web}}`: Patikrinkite date reikšmes: `|accessdate=` (pagalba)
9. ↑  „Pasaulio šachmatų kompozicijos prezidiumo rinkimai" (anglų). Nuoroda tikrinta 2016 lapkričio 18 d. `{{cite web}}`: Cite has empty unknown parameter: `|1=` (pagalba); Patikrinkite date reikšmes: `|accessdate=` (pagalba)

Nuorodos
--------

* Pasaulio šachmatų kompozicijos federacijos svetainė
* 59-asis Pasaulio šachmatų kompozicijos suvažiavimas